**Årsberetning 2016/2017 for Tyin-Filefjell Turløyper(TFT).**

**Generelt om virksomheten.**

TFT har som formål å opparbeide og drifte langrenns løyper og turstier i Tyin-Filefjell-området. I forhold til den målsetting Vang Kommune har om å bli en av landets beste frilufts kommuner, blir derfor TFT en meget viktig samarbeidspartner og bidragsyter for at denne målsetting oppnås. Dette innebærer at det å videreutvikle et godt samarbeid med Vang Kommune, både rent praktisk og økonomisk, blir svært viktig.

**Regnskapet.**

Regnskapet for perioden 01.11.2016-31.10.2017 viser et overskudd på kr. 199.918,-. Av dette utgjør momskompensasjonen kr. 119.354,-.

De samlede inntekter fra medlemmer er økt med kr. 72.844,-. En økning som skyldes økning i kontingent med kr. 50,- fra forrige år, men også en økning på 40 medlemmer som har betalt inn.

Tilskudd fra kommune og næringsliv utgjør kr. 196.950,-, dette er en nedgang på kr. 4.550,- og som skyldes nedgang i betaling fra det lokale næringsliv.

Når det gjelder sum driftsutgifter, der utgifter til løypekjøring er hovedposten er disse på nivå med fjoråret.

Egenkapitalen(EK) i TFT utgjør nå kr. 606.106,-. Dette utgjør ca. 64% av et års normale kostnader.

**Løypekjøring.**

Arbeidet med å ha forutsigbarhet i løypekjøringen har fortsatt høyt prioritet. Informasjon om løypekjøringen finnes på TFT`s hjemmeside-tftur.no, samt på skisporet.no, SMS og TFT sin facebookside. Regulariteten på kjøringen så langt i 2017 har vært tilfredsstillende. Tilbudet om en tidligløype fra Tyin til Tyinholmen er opprettholdt i 2017.

TFT har inngått et samarbeid med Buhaugane og Fillestølen hvor deres løypenett nå er inkludert i løypenettet til TFT.

**Dugnad.**

Årets dugnad ble avholdt 28.10.17. Årets oppgave var å bygge fire trebruer over bekkefar og myrdrag i forbindelse med blå løype rundt Otrøvatnet. Ca 30 deltakere jobbet hardt og effektivt og alle de fire bruene ble så godt som ferdigstilt denne dagen. Dette var svært viktig for å kunne forbedre, og sikre skiløypene tidlig på sesongen og seint på sesongen under snøsmeltingen. Viktigheten av bruene viste seg allerede i begynnelsen av denne sesongen. Ingen frost i bakken byr vanligvis på problemer med løypekjøringen, men de fleste problemområdene er nå utbedret.

En stor takk rettes til alle deltakerne og planleggere av dugnaden. TFT er helt avhengig av dugnadsinnsatsen som blir lagt ned for å holde ved like og forbedre tilbudet.

**Ny kontrakt for løypekjøring.**

Avtalen med TFU, som har kjørt skiløypene de siste årene gikk ut 01.05.2017. Arbeidet med å innhente nye tilbud startet tidlig i 2017. Vi mottok fem tilbud fra ulike aktører innen tilbudsfristen gikk ut. Tilbudene ble objektivt sammenlignet etter kriteriene pris, utstyrspark, bemanning og erfaring, i forhold til kravspesifikasjonene i tilbudsutlysningen. Lage Gjevre AS ble tilbudt kontrakt for de neste fem årene, med ensidig opsjon for TFT til ytterligere to års forlengelse av kontrakten. Vi gleder oss til et godt samarbeid med Lage Gjevre AS i årene som kommer.

TFT vil også takke TFU for gode skiløyper og et svært godt samarbeid

**Oppsummering.**

Selv om TFT fortsatt vil stå overfor store utfordringer, er det grunn til å understreke at det nå arbeides godt med de aktuelle saker TFT prioriterer. Den desidert viktigste oppgaven for TFT de nærmeste årene vil være å sikre og videreutvikle det økonomiske fundament for virksomheten.

Filefjell desember 2017

I styret for Tyin-Filefjell Turløyper

Styreleder

Leif Øivind Solemsli Mette Rogne Bjørghild Holien Nina Dahl

Lars Inge Tordal Harald R. Madsen Jens-Eivind Kobbeltvedt